คปภ.รุกปี 54 กระตุ้นประชาชนทำประกัน
คปภ. รุกปี 54 ลงพื้นที่ 9 ภาค ทั่วประเทศ หวังกระตุ้นประชาชนทำประกันภัย
29 ธ.ค. 2553

คปภ. รุกปี 54 ลงพื้นที่ 9 ภาค ทั่วประเทศ หวังกระตุ้นประชาชนทำประกันภัย
สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เตรียมจัดกิจกรรมเชิงรุกตามแผนรณรงค์ส่งเสริมด้านการประกันภัยสู่ภูมิภาคทั่วประเทศ ในปี 2554 ลงพื้นที่ 9 ภาค เน้นสร้างความรู้ความเข้าใจด้านการประกันภัย ให้เข้าถึงประชาชนทุกระดับ หวังกระตุ้นให้ประชาชน ทำประกันภัย
นางจันทรา  บูรณฤกษ์  เลขาธิการ สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า จากแผนพัฒนาการประกันภัย ฉบับที่ 2 (พ.ศ.2553-2557) ที่มุ่นเน้นการสร้างความรู้ความเข้าใจด้านการประกันภัยให้เข้าถึงประชาชน และให้ระบบประกันภัยกลายเป็นปัจจัยสำคัญในการดำรงชีวิตของประชาชนได้อย่างมีประสิทธิภาพ ดังนั้นในปี 2554 สำนักงาน คปภ. จึงได้บูรณาการแผนพัฒนาการประกันภัยให้เป็นเชิงรุก ตามโครงการ “ประกันภัยสู่ประชาชน” โดยมีวัตถุประสงค์เพื่อให้การประกันภัยเข้าถึงประชาชนได้ทุกระดับทั่วประเทศ ส่งเสริมประชาชนให้ได้รับความรู้ด้านการทำประกันภัย รวมทั้งสร้างภาพลักษณ์ที่ดีต่อวงการธุรกิจประกันภัย ทั้งนี้ โครงการดังกล่าวเป็นความร่วมมือระหว่างสำนักงาน คปภ. ภาคธุรกิจประกันภัยและหน่วยงานต่างๆ ในจังหวัดที่มีการจัดงานประจำปี  ซึ่งถือเป็นโอกาสดีที่ธุรกิจประกันภัยจะได้ใกล้ชิดกับประชาชนเพื่อสร้างความเข้าใจและแนะนำผลิตภัณฑ์ประกันภัยใหม่ๆ ในงานประเพณีของแต่ละจังหวัดที่มีประชาชนสนใจเที่ยวงานเป็นจำนวนมากอยู่แล้ว 
โดยกิจกรรมดังกล่าวจะเป็นการลงพื้นที่พบประชาชนใน 9 ภาค ดังนี้  
  - ภาค 1 จังหวัดเชียงใหม่ งานฤดูหนาว ระหว่างวันที่ 29 ธ.ค. 53 - 9 ม.ค. 54  - ภาค 2 จังหวัดพิษณุโลก งานสมโภชพระพุทธชินราช ระหว่างวันที่ 9 - 15  ก.พ. 54  - ภาค 3 จังหวัดนครสวรรค์ งานตรุษจีน ระหว่างวันที่ 27 ม.ค. - 7  ก.พ. 54  - ภาค 4 จังหวัดขอนแก่น งานเกษตรแฟร์ ระหว่างวันที่ 21 - 31 ม.ค. 54  - ภาค 5 จังหวัดอุบลราชธานี งานแห่เทียน ระหว่างวันที่ 15 -17  ก.ค. 54  - ภาค 6 จังหวัดนครราชสีมา งานฉลองชัยชนะท้าวสุรนารี ระหว่างวันที่ 23 มี.ค.- 3 เม.ย. 54  - ภาค 9 จังหวัดชลบุรี งานนมัสการพระพุทธสิหิงค์ ระหว่างวันที่ 9 -17 เม.ย. 54  - ภาค 11 จังหวัดสุราษฎร์ธานี งานชักพระทอดผ้าป่า เดือนตุลาคม 54  - ภาค 12 จังหวัดสงขลา งานเกษตรแฟร์ เดือนสิงหาคม 54
นางจันทรา กล่าวว่า ขอเชิญชวนประชาชนผู้สนใจเที่ยวงานและเข้าชมนิทรรศการด้านการประกันภัย ซึ่งสามารถเลือกซื้อผลิตภัณฑ์ประกันภัยที่เหมาะสมกับความต้องการได้ภายในงานดังกล่าว ทั้งนี้ การประกันภัยถือเป็นเรื่องใกล้ตัวที่ทุกคนไม่ควรมองข้าม ประกอบกับการประกันภัยถือเป็นการออมประเภทหนึ่งซึ่งสามารถช่วยบรรเทาความเดือดร้อน และช่วยสร้างหลักประกันความมั่นคงให้กับชีวิตและทรัพย์สินของท่านได้ในอนาคต